google/wiki40b huggingface dataset:
Ungdommens radioavis

Ungdommens radioavis er et norsk radioprogram for ungdom som ble sendt på NRK Radio fra 1969 til 1993. Programmet skulle gjenspeile interessene til unge mennesker mellom 15 og 25 år og hadde flere reportasjer og innslag som ble ansett som provoserende overfor eldre lyttere. På 1970-tallet skapte programmet protester etter å ha brukt folkelige ord på kjønnsorganer, og i 1986 førte et programinnslag om politivoldsakene i Bergen til at saken ble etterforsket. Programmet ble i 1984 flyttet til den nyetablerte kanalen P2. 
Fra 1980 fikk programmet posten Albin der lytterne kunne ringe inn til telefonsvareren Albin og blant annet foreslå musikk.
Ungdommens radioavis arrangerte også flere landsomfattende rockemønstringer med innsendte bånd fra norske amatørband. Mønstringene endte i en finale med ti utvalgte band. Disse ble også vist på TV, og musikken ble gitt ut på samleplater av plateselskapet Philips. Av vinnerne i Ungdommens radioavis' rockemønstring kan nevnes Ung Pike Forsvunnet (1982), a-ha (1984), Return (Sheila, 1985) og Heart of Mary (Albert Einstein never lived in my hometown, 1988). Prisen var i 1985 på 10 000 kroner, et beløp som ble gitt av Kulturdepartementet.
Kjenningsmelodien var «Machine Gun» av og med The Commodores.  
Siste sending gikk fredag 1. oktober 1993.
1881 (sigar)

1881 er et filippinsk sigarmerke produsert av La Flor de la Isabela. Sigaren ble laget til hundreårsjubileet til firmaet i 1981. Den er den mest solgte sigaren i Filippinene. I en vurdering i tidsskriftet Cigar Aficionado fikk sigaren 89 poeng av 100 mulige. 1881-sigarene er fra mild til medium i fyldighet.
Innlegget er brasiliansk, ombladet filippinsk og dekkbladet er Java.
Dansk film

Danmarks filmhistorie er historien om en lokal industri, som i stumfilmstiden oppnådde ganske markante globale markedsandeler, men i dag med sviktende billettsalg stort sett kun har betydning som prestisje på diverse filmfestivaler.
Sabina (region)

Sabina er en historisk region i Sabinerfjellene i den italienske fjellkjede Appenninene. Navnet viser til folket sabinerne, som var en delstamme av de indoeuropeiske samnittene som levde i regionen i antikken. Området tilhører i dag hovedsakelig Provincia di Rieti i regionen Lazio. Andre deler tilhører det sørlige Umbria (Cascia, Amelia, Narni, Accumoli og Norcia) såvel som regionen Abruzzo.
Alexela Sløvåg

Alexela Sløvåg AS (tidligere Vest Tank) er et datterselskap av Alexela Norge Holding, som igjen er et datterselskap av Alexela Logistics AS, som er basert i Estland. Alexela Sløvåg ligger i Sløvåg i Gulen kommune.

Historie og Vest Tank-ulykken

Bedriften ble opprettet i år 2000 og baserte seg i Sløvåg, under navnet Hasan Tank. Senere ble navnet byttet til Vest Tank. Vest Tank spesialiserte seg på å motta og behandle såkalt slop, vaskevann fra vasking av tømte tanker på tankskip. Bedriften hadde kun konsesjon til å ta imot slop, avgrenset til max. 175 000 kubikkmeter i året (tilsvarer omtrent 175 000 tonn.) Slop inneholder 90 % vann og 10 % oljeprodukter.
I 2006 undertegnet bedriften en avtale med Trafigura om å ta imot avfall fra andre typer petroleumsproduksjon også. Dette gjorde at selskapet begynte å ta i mot og rense coker bensin. Det var denne aktiviteten, som bedriften ikke hadde tillatelse til, som førte til ulykken i 2007. Restene etter renselsesprosessen kom i kontakt med en brannfarlig gass, og en av tankene på Vest Tank sitt område eksploderte den 24. mai dette året. Ingen ble direkte skadet i ulykken, men den førte til mye uro og helseskader for innbyggerne i Gulen kommune. For mer informasjon, se Vest Tank-ulykken.
Etter eksplosjonen ble det naturlig nok mye som måtte klarest opp i. Både Statens forurensningstilsyn og Direktoratet for samfunnssikkerhet og beredskap ble kritisert for å ha regulert bedriften for dårlig. I 2009 ble eieren av Vest Tank dømt til 18 måneders fengsel.

Alexela Sløvåg i dag[når?]

I 2007 ble alle aksjene i Vest Tank kjøpt opp av Alexela Logistics. Dette er et holdingselskap for olje- og logistikkressurser i Nord-Europa. Alexela Sløvåg er en av tre terminaler i morselskapet, de to andre ligger i Paldiski og Sillamäe i Estland.
I løpet av 2008 ble området til Alexela Sløvåg oppgradert fra et avfallshåndteringsområde til en moderne oljeproduktsterminal med trygghetstiltak og bedre teknologiske løsninger for å møte alle internasjonale krav. Etter dette har Alexela Sløvåg drevet en terminal utelukkende for lagring og transitt av bensin og andre oljeprodukter. En informasjonsbrosjyre om de nye trygghetstiltakene har blitt sendt ut av bedriften til husstandene som ligger i nærheten av tankområdet.
Administrerende direktør i dag er Håkon Ivarson.
Sinaloa-kartellet

Sinaloa-kartellet (Cártel de Sinaloa) er en meksikansk kriminell organisasjon som driver med narkotikatrafikk. Organisasjonen ble etablert i Culiacán i Sinaloa på 1980-tallet og den er sentral i den vestlige delen av Mexico, i delstatene Baja California, Sinaloa, Durango, Sonora og Chihuahua. Kartellet regnes som det største av de sju store i Mexico. Lederen, «Chapo» Guzman, er den mest ettersøkte narkobaronen i verden.
I en programserie i mai 2010 om den meksikanske narkotikakrigen fant den amerikanske radiostasjonen NPR at deler av Mexicos hær har bånd til Sinaloa-kartellet. Hæren ble blant annet beskyldt for å beskytte Guzman.
Steinkløverslekten

Utseende og kjennetegn

Artene i steinkløverslekten er ett- eller toårige planter. Artene har stengler, som er snaue og kantete. Bladene er trekoblete med nerver, som rekker til ytterst i bladtennene. Blomster- senere fruktklaser er lange og smale, og de sitter i bladhjørnene. De hvite eller gule blomstene henger ned i klasen. Skolmen (frøkapsel og er så å si det samme som en erterskjerm) inneholder ett til to frø, og de åpner seg ikke ved modning. Artene har ofte en relativt sterk lukt, som kan minne litt om kanel. Dette kommer av stoffet kumarin. En trenger blomster og noen ganger også frukt, for å bestemme artene med sikkerhet.

Fremmed art problematikk

Ingen i steinkløverslekten vokser naturlig i Norge. Legesteinkløver hr en liten evne til å konkurrere ut andre stedegne planter, og den sprer seg mye. Den har derfor fått status LO (lav risiko) på «Listen over fremmede arter», som Artsdatabanken har utarbeidet. Mens hvitsteinkløver har spredd seg veldig mye nord til Hunderfossen i Gudbrandsdalen i Innlandet. Mens den er veldig vanlig langs kysten fra Svinesund i øst, til Kristiansand i vest. Nord for Kristiandsand avtar tettheten noen, men er fortsatt relativt vanlig til Trondheim. Deretter er den spredt nord til Målselv i Troms, og den har stor evne til å konkurrere ut lokale arter, så den har fått status SE (svært høy risko). I Sørlige deler av landet dominerer denne nå mange veikanter. Og strandsteinkløver har status HI (høy risiko) da den også sprer seg mye og har en moderat evne til å konkurrere ut lokale arter. De to sisnevnte artene er derfor svartelistet.
Skammens barn

Skammens barn er en norsk bok utgitt på Metope forlag i 1986, og som paperback på Egmont i 2004. Boka handler om tyskerbarn og krigsbarn. Boken forteller historien om Turid, et adoptivbarn som leter etter sin opprinnelse. Ved hjelp av journalisten Veslemøy Kjendsli finner hun ut at hun har vært en brikke i Hitlers plan om å rendyrke den ariske rasen. Den tyske organisasjonen Lebensborn oppmuntret tyske soldater i Norge til å være sammen med norske kvinner, som ble regnet som rasemesig meget verdifulle. Lebensborn opprettet flere fødehjem, mødrehjem og barnehjem i Norge. Det var forbundet med stor skam å få barn med tyskere og mange mødre fødte i hemmelighet på fødehjemmene og ga fra seg barna straks etter fødselen. Mange av barna ble sendt til Tyskland for å bli adoptert bort.
EM i turn for kvinner 1967

Det sjette europamesterskapet i turn for kvinner ble arrangert i 1967, i Amsterdam i Nederland.
Björn O. Nilsson

Idrettskarriere

Før Björn O. Nilsson begynte sin forsker- og akademiske karriere var han framgangsrik mellomdistanseløper for Turebergs IF. Han tok elleve SM-gull på 800 og 1500, fem individuelle og seks i stafett. På 800 m vant han i 1976 og 1978 og på 1500 m i 1977, 1978 og 1980. I stafett 4x800 m vant han gull 1978 og 1979 og på 4x1500 m i 1978, 1979, 1981 og 1982. Hans rekord var: 1.47,7 på 800 m; 2.20,4 på 1000 m; 3.39,39 på 1500 m og 3.57,78 på 1 engelsk mil.
Langvingefly

Utseende

Middelsstore (vingespenn 38 – 44 mm) nattfly, forvingene grønn- eller grålige, påfallende lange og smale. Nyre- og ringmerkene pleier å være tydelige. Bakvingene er hvit- eller gråaktige.

Levevis

Artene lever mest i åpne, gjerne sandete områder der larvene utvikler seg på ulike lave planter. De voksne sommerfuglene flyr på ettersommeren og høsten.

Utbredelse

Begge artene er utbredt i den palearktiske økosonen, østlig langvingefly forekommer også i Nord-Amerika.
Rooscote gasskraftverk

Rooscote gasskraftverk er et varmekraftverk i Cumbria i England, Storbritannia. Det har en installert produksjonskapasitet på 229 MW, fordelt på en blokk med 1+1 gassturbiner.
Brenselkilden er naturgass. Anlegget ble utbygd omkring årene 1989–1991. Operatør er selskapet Centrica Energy plc.
Red-light district

Red-light district, norsk: bordellkvarter, er ett uttrykk som brukes om bydeler som forbindes med prostitusjon, bordellvirksomhet eller andre virksomheter innen sexindustrien. Begrepet "red-light district" ble første gang registrert i USA i 1894.
Marcelo Rosa da Silva

Karriere

Marcelo Rosa da Silva startet sin profesjonelle karriere i Internacional i 1995. Han har også spilt for Flamengo og Cerezo Osaka.
Krossvedflatvikler

Utseende

En middelstor (vingespenn 15 – 20 mm), brun vikler. Forvingen er rektangulær på form, forholdsvis smal, fargen varierer mye. Ofte er det en mørk, trekantet flekk ved framkanten. Bakvingen er blekbrun.

Levevis

Larvene utvikler seg mellom sammenrullede blader av krossved (Viburnum spp.). De voksne sommerfuglene flyr i august – oktober før de overvintrer og flyr igjen en periode om våren.

Utbredelse

Den er vidt utbredt over hele Palearktis (Nord-Afrika, Europa og det nordlige Asia) og det meste av Nord-Amerika nord for Mexico.
I Norge er den funnet på Sørlandet og det sørlige Østlandet, dessuten i Møre og Romsdal og Sør-Trøndelag.
Rhinoprod

RhinoProd Records er et uavhengig plateselskap med base i Trondheim. RhinoProd Records artister distribueres av Musikkoperatørene og Phonofile.

Historie

Labelen ble startet i 2002 av Eirik Lian og Arne Slomann Johannessen for utgivelse av egen musikk i bandet Josephine. Johannessen fortsatte driften sammen med Stian Denstad og Jonny Hanger von Humstad etter at Lian sluttet i 2007. Da RhinoProd opphørte i 2010 startet Denstad, Johannessen og Humstad Riot Factory. I 2012 tok Lian igjen opp driften av RhinoProd, og driver det nå sammen med Mads Saurstrø.
Korisaba

Levevis

Larvene lever i jorda av røtter, utviklingen kan gjerne ta 2-3 år. De voksne billene besøker gjerne blomster, men aktivitetsperioden er kort.

Utbredelse

Arten er utbredt i det sørlige Afrika.
Lipnodemningen

Lipnodemningen er en demning med et vannkraftverk i elva Vltava i Tsjekkia. Dette anlegget har en totalt installert effekt på 120 MW, ble påbegynt i 1955 og stod ferdig utbygd i 1961.
Ptycholaemus

Utseende

Middelsstore, blanke, svarte trebukker, gjerne med to lyse lengdestriper på pronotum og dekkvinger. Antennene er lengre enn kroppen. Pronotum er omtrent så bredt som dekkvingene, med rundede sider. Dekkvingene er jevnbrede.

Utbredelse

Slekten er vidt utbredt i Afrika.
Fort Saint-Frédéric

Fort Saint-Frédéric var et fransk fort bygget ved Champlainsjøen for å beskytte regionen mot britisk kolonisering og kontrollere innsjøen. Det lå i det moderne New York State like over innsjøen Vermont i byen Crown Point, New York. Fortet som ble påbegynt bygget i 1734 ble aldri utsatt for angrep, og det ble revet i 1759 før ankomsten av en større britisk armé (mer enn 10 000 mann) fra Storbritannia under ledelse av general Jeffery Amherst. Britene bygde et mye større fort, Fort Crown Point like ved Saint-Frédéric's ruiner som heller aldri ble angrepet. Dets lille garnison ble tatt i 1775 i begynnelsen av Den amerikanske uavhengighetskrigen, da også Fort Crown Point falt i ruiner. Begge stedene på Crown Point er nå bevart som Crown Point State Historic Site i 1910, og begge ruinene er «National Historic Landmark»s

Historie

Byggingen ble påbegynt i 1734 av Gaspard-Joseph Chaussegros de Léry. Da det ferdig var Fort Saint-Frédéric's vegger fire meter tykke (12 fot) og fire etasjer høye mad kanoner i hver etasje. Det var bemannet med over hundre offiserer og soldater, primært fra Les Compagnies Franches de la Marine.
Fortet sikret franskmennene kontrol over grensen mellom New France og de britiske koloniene i syd. Som den eneste permanente festning i innyil byggingen av Fort Carillon i Ticonderoga ble påbegynt i1755, startet mange franske raid herfra og den var målet for britiske operasjoner i Den franske og indianske krig. Bygget på pungen av en strategisk viktig halvøy hvor innsjøen var smal og trang, sikret kannonrne på Fort Saint-Frédéric og det senere British Fort Crown Point istand til å bremse på nord-syd trafikken på innsjøen.
I 1759 da britiske styrker masjerte mot Fort Saint-Frédéric under krigen ødela og raserte de gjenværende franske styrker fortet før de trakk seg tilbake. Den britiske arméen og militsen fra provinsen bygde så Fort Crown Point, en enorm festning like sydvest for ruinene av det franske fortet. Byggearbeidene begynte høsten 1759. Samtidig bygde de en flåte for å få militær kontroll over Lake Champlain og den 100 km lange Crown Point Road tvers over Green Mountains for å få forbindelse med Connecticut-elven.

Stedet i dag

Siden 1910 er ruinene av begge fort på, Crown Point-halvøya en del av Crown Point State Historic Site. Begge er også et Amerikansk historisk landemerke. Fort Saint-Frédéric ble registrert som et historisk landemerke i 1962.
Gamay

Historie

Druen ble innført på vinmarker i Côte d'Or i Frankrike allerede i slutten av 1300-tallet. Gamay vant innpass blant annet fordi den har gode dyrkningsegenskaper og enklere å ha med å gjøre enn pinot noir.

Utbredelse

Druen dyrkes først og fremst i Beaujolais i Frankrike. Her kan gamay gi en lett og frisk bringebær- og jordbærsmakende rødvin. 
Utenfor Beaujolais dyrkes gamay stort sett overalt i det sentrale Frankrike. Utenfor Frankrike dyrkes gamay en del i Sveits, Canada, Italia, Kroatia, Serbia, Kosovo og i Makedonia. 
Både i Frankrike og i Sveits blandes druen ofte med pinot noir.

Utseende, smak og lukt

Vinen har som regel en blek blålig farge, samt en høy grad av fruktsyre. Den har også en enkel, men livlig aroma av friskplukket rød frukt. I noen tilfeller kan den også ha en mer ubehagelig lukt av hurtig gjæring, noe som ofte minner om bananer eller aceton.
Gamay har et naturlig lavt innhold av alkohol og mange synes at dens sjarm ligger nettopp i dens forfriskende letthet.

Lagring

Gamay-viner skal også helst drikkes meget unge. Det er som regel lite å hente på å lagre slike viner i mer enn to til tre år.
Knockabout Comics

Knockabout Comics er et britisk forlag som utgir undergrunnstegneserier og alternative tegneserier.

Historie

Bakgrunnen for at Knockabout Comics ble opprettet som forlag på begynnelsen av 1980-tallet var at det var strengere vilkår for å importere tegneserier enn for tegneserier som var trykket i Storbritannia. Det britiske tollvesenet konfiskerte stadig tegneserier fra særlig Rip-Off Press og Gilbert Sheltons populære serie Frikebrødrene da serien hadde et avslappet forhold til dop. Tollvesenet konfiskerte også serier av tegnere som Robert Crumb og Melinda Gebbie med begrunnelsen at de var uanstendige.
Bak Knockabout Comics står grunnleggerne Tony Bennett og Carol Bennett. På begynnelsen av 1970-tallet arbeidet Bennett sammen med andre som distributør via et foretak kalt Unicorn Bookshop, først i Brighton, deretter på en bondegård i vestlige Wales. Unicorn gikk inn i 1975 grunnet gjeld, og Bennett overtok importen og distribusjonen av amerikanske undergrunnstegneserier. Han har stadig vært i konflikt det britiske rettsvesenet over retten til å utgi bestemte tegneserier. Forlaget har således vært en pioner i kampen for ytringsfrihet på De britiske øyer. I tillegg til amerikanske serier utga forlaget også serier av nye britiske tegnere som Hunt Emerson og Bryan Talbot. I dag har forlaget en mangfoldig utgivelseskatalog med titler, og sammen med det relativt nyopprettede amerikanske forlaget Top Shelf Productions utgir Knockaboutut Alan Moores omfattende serie The League of Extraordinary Gentlemen. Forlaget er fortsatt trofast mot sine røtter som et undergrunnsforlag og utga en omfattende «Omnibus»-utgivelse med samtlige serier av Frikebrødrene i et bind på slutten av 2008.
Grunnkretser i Jevnaker kommune

Grunnkretser i Jevnaker kommune er delområder og grunnkretser som seksjonerer Jevnaker kommune, Oppland, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Fylkesvei 6008

Fylkesveg 6008 går mellom Mittet og Dale i Rauma kommune. Veien er 3,3 km lang.
Frem til 2019 hadde veien betegnelsen Fv184.
Mike Plant

Skøyteløper

Han deltok i tre allround-VM på skøyter i senior (1980 i Heerenveen, Nederland, 1981 og 1983 begge i Oslo, Norge) og to allround-VM på skøyter i junior (1978 i Montréal, Canada og 1979 i Grenoble, Frankrike). Hans beste sammenlagtplassering i VM var en 10.-plass fra Junior-VM 1979 og i senior en 28.-plass i 1980.
Brødrene Plant deltok i to internasjonale mesterskap sammen i henholdsvis junior-VM på skøyter 1978 i Montréal, Canada og i Allround-VM 1980 i Heerenveen, Nederland. Eldstebror Tom fikk de bedre sammenlagtplasseringene internt i begge mesterskapene med henholdsvis 19.-plass versus 24.-plass i junior-VM 1978 og 21.-plass versus 28.-plass i allround-VM 1980. De var også begge med i den amerikanske skøytetroppen i Vinter-OL 1980, mens Mike bare ble værende en reserve som ikke fikk gå noen distanser, deltok storebror på 1 500-meteren og tok der en 17.-plass.

Idrettsleder

Plant har en lang rekke av idrettsleder-verv på både nasjonalt og internasjonalt nivå og innenfor en viss bredde av idretter som sykling, kano og kajakk, skøyter og baseball.

Familie

Mike Plant er en yngre bror til skøyteløperen Tom Plant. Mikes ektefelle er den tidligere triple-OL-mesteren fra 1984 i svømming Mary T. Meagher. Slik at hans svigerinne er Anne Meagher Northup.
A/S Gentlemen

A/S Gentlemen (originaltittel: Gli Aristocratici) er en tegneserie som gikk i Tempo mellom 1975 og 1979. Den ble også utgitt i to norske album i 1980-81 under tittelen Aristokratene.
Karbonade

Karbonade(r) (karbonadekake/karbonadedeig) betegner en norsk tradisjonsrik matrett laget av renskåret okse- eller kalvekjøtt som er grovmalt til karbonadedeig, formet til kaker og stekt i smør i panne. Ordet karbonade kan referere både til selve deigen og den ferdige retten. Karbonade var tidligere søndags- og festmat, ikke hverdagsmat, på grunn av at tilgangen på kjøttråvaren var begrenset og prisen høy. Ordet karbonade har sin opprinnelse i det italienske carbone/carbonata, kjøttskive stekt over glødende kull.
Karbonadedeig i salg skulle etter tidligere, norske regler ikke inneholde mer enn 6% fett med rent storfekjøtt som råvare.
Mens deig til kjøttkaker spes, blir ekte karbonader tilberedt med minst mulig tilsetninger. Egg er et vanlig bindemiddel, og stekt løk vanlig tilbehør.
Karbonader med løk serveres tradisjonelt med sky basert på smør og kokte poteter, eventuelt med stuede erter. Den norske karbonade er nær beslektet med den danske hakkebøf, den svenske pannbiff og den amerikanske hamburger.
Ordet «karbonade» er også brukt i forbindelse med sjømat, som f.eks fiskekarbonade, et produkt som skal lages av grovmalt råvare, ikke finhakket og utspedd som i fiskekaker.
Priskonkurranse i dagligvarehandelen i kombinasjon med at forskriften om såkalte definerte kjøttvarer er satt ut av kraft, har ført til at en rekke produkter, også med høyt innhold av MUK, maskinbehandlet slakteriavfall, markedsføres som karbonade.
Sant'Egidio-kirken

Sant'Egidio er en tidligere klosterkirke i Trastevere i Roma. Sant'Egidio (Egidius) er vernehelgen for eremittene.
Kirken ble bygget i 1630, men forlatt av nonnene tilknyttet Karmelittordenen i 1971. I 1973 ble den overtatt av Comunità di Sant'Egidio som hadde blitt grunnlagt i 1968, men søkte et fast tilholdssted. Organisasjoonen, som fram til da ikke hadde hatt noe speielt navn, tok navn etter kirken.
Comunità di Sant'Egidio har sine kontorer i det tilhørende tidligere klosteret.
Sulfittprosessen

Sulfittprosessen er en prosess for fremstilling av papirmasse fra ved. Prosessen utnytter sulfitter til å bryte ned lignin for å frigjøre fibrene i veden. Dette gjøres i store kjeler som kalles kokere. I dag er prosessen nesten helt erstattet av sulfatprosessen, som gir sterkere papir.
Sulfittprosessen er sur og en av ulempene er at de sure forholdene gir hydrolysering av endel cellulose. Dette fører til svekkelse av fibrene. Utbyttet av papirmasse er allikevel høyere enn sulfatprosessen og er lettere å bleke. 
En spesialkvalitet av masse som kun kan kun lages med sulfittprosessen er dissolving cellulose som kan benyttes til blant annet kunstsilke. Lignosulfonater et viktig biprodukt av prosessen.

Historie

Anvendelse av ved til papirmasse begynte med utviklingen av mekanisk masse i Tyskland av F.G. Keller i 1840-årene. Utviklingen gikk raskt videre til kjemiske masser. Først ute var J. Roth med svovelsyre fulgt av B. Tilghman som patenterte kalsuimbisulfitt, Ca(HSO₃)₂, i 1867.
Det første massebruk som anvendte sulfittprosessen ble bygd i Sverige i 1874 og anvendte magnesiumsulfitt basert på arbeidet til Carl Daniel Ekman. Kalsiumsulfitt overtok for magnesiumsulfitt på 1950-tallet. Sulfittprosessen var dominerende for fremstilling av papirmasse fram til sulfatprosessen overtok i 1940-årene. Sulfittmasser utgjør mindre enn 10 % av den totale produksjon av kjemiske papirmasser.

Produkter

Sulfittmasse kan anvendes i finpapir, tissue, silkepapir og lignende. og for å gi styrke til avispapir.
En spesialkvalitet av bleket sulfittmasse er dissolving cellulose som er råvare for en lang rekke cellulosederivater, for eksempel viskose (kunstsilke), cellofan, celluloseacetat, metylcellulose og mye mer.

Biprodukter

Sulfittprosessen er generelt mindre destruktiv enn sulfatprosessen, så det blir fler anvendelige biprodukter. Størstedelen er lignosulfonater som har mange anvendelsesområder. De kan brukes som dispergeringsmidler i garving av lær, i betong, i borevæsker, i gipsplater med mer.
Lignosulfonater kan anvendes til produksjon av vanillin (kunstig vanilje).
Sur hydrolyse av cellulose gir hovedsakelig monosakkarider, hovedsakelig som mannose. Dette kan fermenteres til etanol.